b"\n_START_ARTICLE_\nChandrasekhara Raman\n_START_SECTION_\nBiografia\n_START_PARAGRAPH_\nNascut el 7 de novembre de 1888 a la ciutat de Tiruchirappal\xc2\xb7li, ciutat de l'estat indi de Tamil Nadu. De ben jove, es trasllad\xc3\xa0 a la ciutat de Visakhapatnam, a l'estat d'Andhra Pradesh. Va completar la seva llincenciatura i doctorat en f\xc3\xadsica i angl\xc3\xa8s al Presidency College de Madras l'any 1907. Posteriorment, va obtenir una pla\xc3\xa7a en els serveis civils indis com a assistent del supervisor general a la ciutat de Calcuta._NEWLINE_Entre 1917 i 1933, fou professor de f\xc3\xadsica de la c\xc3\xa0tedra Palit a la Universitat de Calcuta, i fou all\xc3\xa0 on inici\xc3\xa0 els seus treballs en el camp de l'\xc3\xb2ptica. El 1919, va ser nomenat secretari honorari de l'Associaci\xc3\xb3 \xc3\x8dndia per al Progr\xc3\xa9s de les Ci\xc3\xa8ncies i entre 1933 i 1948 va ser director de l'Institut Indi de Ci\xc3\xa8ncia de Bangalore. El 1929, va ser fet cavaller per part del rei Jordi V del Regne Unit. _NEWLINE_Des de 1949 va fundar, i va formar part del consell directiu, de l'Institut Raman d'Investigaci\xc3\xb3. Oncle del tamb\xc3\xa9 Premi Nobel Subrahmanyan Chandrasekhar, Raman mor\xc3\xad el 21 de novembre de 1970 a la ciutat de Bangalore.\n_START_SECTION_\nRecerca cient\xc3\xadfica\n_START_PARAGRAPH_\nInicialment, les seves investigacions es van dirigir cap a l'estudi de les vibracions i a problemes d'ac\xc3\xbastica, per\xc3\xb2 vers el 1920 va iniciar els seus treballs sobre \xc3\xb2ptica, comen\xc3\xa7ant a investigar sobre la difracci\xc3\xb3 de la llum i la dels raigs X. _NEWLINE_El 1928 descobr\xc3\xad l'anomenat efecte Raman, que va tenir lloc en irradiar un l\xc3\xadquid transparent o un vapor amb una llum monocrom\xc3\xa0tica i estudiar l'espectre de la llum difusa, en el qual s'observaven variacions de freq\xc3\xbc\xc3\xa8ncia, segons les prediccions te\xc3\xb2riques formulades l'any 1923 per A. G. S. Smekal. _NEWLINE_El 1930, fou guardonat amb el Premi Nobel de F\xc3\xadsica pels seus treballs al voltant de la llum, i la formulaci\xc3\xb3 de l'efecte Raman. _NEWLINE_El 1957, fou guardonat amb el Premi Lenin de la Pau entre els pobles.\n_START_SECTION_\nReconeixements\n_START_PARAGRAPH_\nEn honor seu s'anomen\xc3\xa0 l'asteroide (55753) Raman descobert el 13 de setembre de 1991 per Freimut B\xc3\xb6rngen i Lutz D. Schmadel."